**PREDNOSTNE TEME PROGRAMOV PROFESIONALNEGA USPOSABLJANJA V ŠOLSKEM LETU 2023/24**

Skrb za zagotavljanje varnega in spodbudnega učnega okolja ob ustrezni umestitvi novih učnih tehnologij in pristopov v vzgojno-izobraževalni proces, s posebnim poudarkom na dobrobiti vseh vključenih v vzgojno-izobraževalni proces, je že vrsto let glavno vodilo vzgoje in izobraževanja in eden od stebrov, na katerega se bodo družbe pri iskanju učinkovitih rešitev v vzgoji in izobraževanju v prihodnosti še bolj opirale. Tako tudi v šolskem in študijskem letu 2023/24 predstavlja prečno temo programov profesionalnega usposabljanja.

Varno in spodbudno učno okolje, v katerem pridobivajo pozitivne izkušnje tako udeleženci vzgoje in izobraževanja kot tudi strokovni delavci, je pomemben dejavnik večje motiviranosti in boljše vključenosti v vzgojno-izobraževalni proces ter posledično večje uspešnosti. Prav tako vpliva na kakovost vzgojno-izobraževalnega dela, saj strokovni delavci v varnem in spodbudnem okolju učinkoviteje opravljajo svoje delovne naloge in tako kar največ prispevajo procesu vzgoje in izobraževanja. S tem se zagotavlja boljša kakovost celotnega vzgojno-izobraževalnega sistema.

1. **Tema: Poučevanje, učenje in vrednotenje dosežkov v učnem in študijskem procesu s poudarkom na sodobni učni tehnologiji in inovativnih pristopih poučevanja in učenja**

Hiter razvoj tehnologij zahteva od strokovnih delavcev dopolnjevanje in nadgradnjo strokovnega znanja ter usposabljanje za uporabo didaktičnih pristopov v pogojih kombiniranega poučevanja in učenja, uporabo digitalnih tehnologij in drugih inovativnih pristopov poučevanja, s katerimi bodo na ustrezen način znanje in metode učenja učinkovito prenesli na učence, dijake, študente in udeležence izobraževanja odraslih.

V okviru te teme pričakujemo programe, ki bodo pripomogli k dvigu digitalnih kompetenc strokovnih delavcev ter programe, ki utrjujejo, spodbujajo in razvijajo odprtost do uporabe inovativnih in drugih aktivnih metod poučevanja, tehnik učenja, didaktičnih pripomočkov, uporabe različnih virov učenja in vrednotenje učenja (učnih dosežkov) na vseh področjih vzgojno-izobraževalnega procesa.

Tako v to tematsko področje sodijo programi, ki izhajajo iz izkušenj učenja na daljavo in razvijajo oblike kombiniranega učenja, ki vključuje različne pristope k učnemu procesu, kot so: kombiniranje šolskega prostora in drugih fizičnih okolij (dom, kulturne ustanove, športni in mladinski prostori, območja na prostem), kombiniranje različnih učnih orodij, ki so lahko digitalna (vključno s spletnim učenjem) ali ne digitalna (npr. radio). Posebna pozornost je namenjena poučevanju oz. učenju na prostem, saj učenci in drugi udeleženci potrebujejo več stika z naravo, gibanja in druženja z vrstniki (naravoslovni, tehniški in kulturni dnevi, šola v naravi, dnevno izvajanje pouka na prostem, kar je še posebej pomembno pri izvajanju pouka na daljavo). Analiza izvajanja študija na daljavo v višjem strokovnem izobraževanju je posebej izpostavila potrebo po izpopolnjevanju strokovnih delavcev za uporabo sodobne učne tehnologije v izobraževalnem procesu ter vključevanju sodobnih oz. inovativnih pristopov poučenja.

Načrtovanje in razvijanje programov, timsko poučevanje in vrednotenje skozi proces učenja ter uporaba inovativnih orodij (npr. formativno spremljanje, razvojni (e-)portfolio – načrtovanje ciljev in kriterijev uspešnosti, personalizirano in sodelovalno učenje, zbiranje učnih dokazov, vzajemno preverjanje in samo-preverjanje, analitike učenja, orodja in platforme podprte z umetno inteligenco) je še posebej pomembno na področju poklicnega in strokovnega izobraževanja, kjer je v okviru ocenjevanja in zaključnega vrednotenja znanja potrebno poudariti oblikovanje učnih izidov, ki naj bodo kakovostno in konkretno opredeljeni. Pri tem je potrebno poudariti tudi pomen usposabljanja mentorjev in sodelovanje z gospodarstvom, posebej za namen kakovostnega strokovnega premika na področju srednjega poklicnega in strokovnega izobraževanja.

V to temo sodijo tudi programi za uporabo metod poučevanja mlajših otrok v glasbeni šoli, ki utrjujejo psihološki in razvojni vidik v luči najsodobnejših dognanj razvojne psihologije in sodobne pedagogike.

1. **Tema: Trajnostni razvoj in aktivno državljanstvo**

Vzgoja in izobraževanje za trajnostni razvoj je v osnovi globalno učenje, s poudarkom na transformativnem učenju, ki vodi v spremembo delovanja institucije in posameznika. Načela trajnostnega razvoja vključujejo koncept državljanske vzgoje v sodobnih družbah in izobraževalnih sistemih, ki v svoj temelj vključuje tudi koncept globalnega državljanstva. Pri tem je pomembna krepitev kompetenc strokovnih delavcev pri prevzemanju in izvajanju različnih vlog za kakovosten vzgojno-izobraževalni proces z zavedanjem vpliva njihovih aktivnosti na celotno družbeno sfero. Strokovni delavci v vzgoji in izobraževanju so profesionalci, ki so odgovorni za lastno učenje in razvoj.

V tem pogledu je spodbujanje mobilnosti (tako znotraj države kot tudi med državami) ter večjezičnosti in olajšanega prehajanja strokovnega delavca med različnimi vzgojno izobraževalnimi zavodi in področji dela eden izmed pomembnih dejavnikov globalnega učenja.

Pomemben vidik trajnostnega razvoja je pomen gospodarnega ravnanja s hrano, pri čemer je potrebno strokovne delavce opolnomočiti z vedenji, kako učence, dijake in druge udeležence vzgoje in izobraževanja seznaniti z vplivom hrane na zdravje in življenjski slog ter v vzgojno-izobraževalni proces vključiti tudi okoljske, gospodarske in varnostne vidike prehranjevanja.

Strokovnim delavcem na vseh ravneh vzgojno-izobraževalnega sistema želimo ponuditi tudi programe, ki seznanjajo z izzivi podnebnih sprememb ter vodijo do celostnega razumevanja trajnostnih ciljev (Agenda ZN za trajnostni razvoj do leta 2030) in vsestranske zveze med naravnim, družbeno-ekonomskim in političnim sistemom. Hkrati jim želimo ponuditi programe, ki jih podpirajo pri njihovem avtonomnem delovanju ob zavedanju pomena soodvisnosti ljudi, ki živijo tako v neposredni bližini kot v različnih delih sveta ter pripomorejo k dejavnemu in tvornemu reševanju okoljskih, podnebnih in družbeno-ekonomskih izzivov in vprašanj človeštva. V programih izobraževanja za trajnostni razvoj in aktivno državljanstvo je potreben poudarek na učenju za spremembo – transformativno učenje, ki vodi v celostni institucionalni pristop.

V okviru te teme pričakujemo programe namenjene vzgoji in izobraževanju s celostnim pristopom in za trajnostni razvoj s poudarkom na aktivnem državljanstvu, povezovanju z globalnim učenjem ter seznanjanjem s problematiko podnebnih sprememb (izobraževanje kot trajnostni cilj in kot orodje za doseganje vseh trajnostnih ciljev). **Aktivno državljanstvo** je kompleksen pojem, ki zajema vsesplošno aktivnost državljank in državljanov na različnih področjih, pri čemer je njihovo delovanje usmerjeno v splošno družbeno korist in ne zgolj v uresničevanje osebnih interesov. Koncept predvideva aktivno udeležbo posameznikov v delovanju družbe, s čimer se krepi družbena demokratičnost, krepi pa se tudi čut ljudi za odgovornost in solidarnost ter posredno občutek pripadnosti in vključenosti v družbo.

Zaposlenim v vzgoji in izobraževanju želimo ponuditi tudi programe, ki opozarjajo na problematiko radikalizacije in nasilnega ekstremizma, ki predstavlja čezmejno grožnjo varnosti, grožnjo človeštvu, občutku pripadnosti, demokraciji ter človekovim pravicam, z namenom oblikovanja ustreznega odnosa do pojavov radikalizacije kot tudi zgodnjega zaznavanja indicev za ustrezno ukrepanje v teh primerih.

1. **Tema: Nadarjeni v vzgojno-izobraževalnem procesu ter vzgoja in izobraževanje otrok s posebnimi potrebami (senzibilizacija in usposabljanje za uporabo novih pedagoških metod in pristopov)**

Čut in pravo znanje sta nujno potrebna tako za prepoznavanje nadarjenih otrok, učencev in dijakov, kot sta ključna tudi pri delu z najranljivejšimi otroki, kot so otroci s posebnimi potrebami. Vsi strokovni delavci morajo imeti ključna znanja prepoznavanja potencialov nadarjenih od osnovne do srednje šole kot tudi o posameznih skupinah otrok s posebnimi potrebami. Tako lahko zagotavljajo ustrezne didaktične pristope in prilagoditve, vključno z uporabo kombiniranega učenja, digitalne tehnologije in drugih inovativnih pristopov poučevanja in učenja, da lahko vključeni v vzgojno-izobraževalni proces kar najbolje razvijejo svoje potenciale. Na obeh področjih obstaja kar nekaj pedagoških metod, ki jih strokovni delavci (še) ne poznajo, zato je priporočljivo, da bi jih čim prej spoznali in uporabljali.

V okviru te teme želimo združiti programe za usposabljanje mentorjev, šolske svetovalne službe in učiteljev ter hkrati programe, ki poudarjajo individualizacijo, diferenciacijo in personalizacijo v okviru vzgojno-izobraževalnega procesa, tako za namen prepoznavanja potencialov nadarjenih, kot za namen prepoznavanja otrok s posebnimi potrebami.

1. **Tema: Izvajanje vseživljenjske karierne orientacije in zagotavljanje enakih možnosti s poudarkom na ranljivih skupinah**

V sodobnih strokovnih konceptih je cilj vseživljenjske karierne orientacije »razviti kompetenco načrtovanja in vodenja kariere, ki predstavlja pridobivanje znanja, razvijanje različnih spretnosti in izkušenj ter odnosa do načrtovanja kariere. Temeljni namen usposabljanja študentov in udeležencev izobraževanja odraslih za kompetenco načrtovanja in vodenja kariere je, usposobiti jih za načrtovanje kariere do te mere, da se bodo v skladu s svojimi potrebami znali in zmogli vse življenje uspešno izobraževati in delati. Cilj je razviti zmožnost načrtovanja kariere, ki posamezniku omogoča dejavno opraviti vse tri vloge: družinsko/partnersko, poklicno in državljansko (Ugotavljanje, vrednotenje in razvijanje kompetence načrtovanja kariere, 2012).«

Opolnomočenje strokovnih delavcev za delo z udeleženci vzgoje in izobraževanja iz različnih odrinjenih in ranljivih skupin vključuje tudi seznanjanje z novimi modeli svetovanja, terenskega dela in s paradigmami razvoja motivacije ter z najnovejšimi strokovnimi dognanji, kar je ključno pri vzpostavitvi ustrezne motivacije za učenje.

V to tematsko področje sodijo različni programi krepitve kompetenc strokovnih delavcev z rabo aktivnih in učinkovitih metod, sodobnih oblik in pristopov, virov, gradiv ter ustreznih didaktičnih pripomočkov (vključno z digitalno tehnologijo) za doseganje ustrezne motivacije za izobraževanje, še zlasti ranljivih ciljnih skupin (otroci, učenci, dijaki, študenti in odrasli, ki so socialno in/ali ekonomsko ogroženi, priseljenci ali Romi ter druge skupine ranljivih odraslih kot so npr. osipniki in mladi, ki zgodaj opustijo šolanje, starejši odrasli, invalidi, obsojenci in druge skupine odraslih, ki imajo omejen dostop do socialnih, kulturnih in ekonomskih dobrin).

Posebno pozornost v okviru te teme namenjamo izobraževanju odraslih na vseh ravneh izobraževanja. V predlagane ukrepe je potrebno vključiti strokovne delavce v formalnem izobraževanju, izobraževalce odraslih in druge, ki delujejo v neformalnem izobraževanju in v različnih dejavnostih.

V okviru izvajanja izobraževanja ali dejavnosti za odrasle so potrebni poudarki na doseganju ustrezne motivacije za vključevanje v izobraževanje in učenje, prilagajanje značilnostim odraslega, predhodno pridobljenemu znanju in kompetencam ter potrebam odraslega.

1. **Tema: Socialno čustvene kompetence in dobrobit v vzgoji in izobraževanju ter opolnomočenje strokovnih delavcev za soočanje s temami duševnega zdravja in odvisnosti**

Ob doseganju kognitivnih rezultatov med pomembne štejemo tudi t. i. ne-kognitivne rezultate procesov vzgoje in izobraževanja, kot so socialno-čustvene kompetence in dobrobit, tako udeležencev kot zaposlenih v vzgoji in izobraževanju.

Dobrobit zaposlenih v vzgoji in izobraževanju je pomemben dejavnik zagotavljanja kakovosti vzgojno-izobraževalnega sistema, saj ne vpliva samo na zadovoljstvo strokovnih delavcev, ampak tudi na kakovost poučevanja oziroma izvajanja dejavnosti ter dobro počutje učencev, dijakov, študentov in udeležencev izobraževanja odraslih. K dvigu dobrobiti zaposlenih v vzgoji in izobraževanju je možno prispevati z vzpostavljanjem dobrih delovnih pogojev, s podporo njihovemu profesionalnemu razvoju in sodelovalnemu delovnemu okolju, z upoštevanjem predlogov zaposlenih pri razvoju sistema izobraževanja ter z dvigom ugleda poklica v družbi.

Učenje in poučevanje v šolah poleg didaktično-metodične komponente vsebuje močno čustveno in socialno komponento. Šola je za udeležene v vzgojno-izobraževalnem procesu med drugim socializacijski prostor, zato je v njem pomembno spodbujati razvoj socialnih veščin, sodelovanja, strpnosti, spoštovanja drugačnosti (glede spolne usmerjenosti, jezika, kulture, rase, vere, …), krepitev pozitivne samopodobe, sposobnosti reševanja konfliktov, kar omogoča boljšo socialno opremljenost in kakovostnejše življenje. Cilj te prednostne teme je izvedba izobraževanj za strokovne delavce, s katerimi bodo pridobili znanje za ustvarjanje pozitivne in vključujoče razredne/šolske klime, za način posredovanja vzgojno-izobraževalnih vsebin, ki preko socialnega in čustvenega učenja zmanjšuje tesnobo pri učencih ter posledično zagotavlja višji učni uspeh in zadovoljstvo v življenju.

Za dvig socialno čustvenih kompetenc so primerne tudi kulturno vzgojne dejavnosti, ki skozi zanimive in starostno primerne kulturne vsebine (knjige, filme, predstave, razstave ipd.) približajo posamezniku različne tematike. Na ta način poglobijo svoje znanje in spoznajo nevarnosti določenih ravnanj/dejanj.

V to tematsko področje sodijo tudi programi vzgoje in izobraževanja za zdrav življenjski slog in omogočanje zdravega življenjskega sloga, kar vključuje naslavljanje izzivov s področja preventivnega zdravstvenega varstva, duševnega zdravja, zasvojenosti, gibanja in prehrane.

1. **Tema: Svetovalno delo v vzgojno izobraževalnem in študijskem procesu**

Za svetovalno službo je pomembno, da strokovni delavec v skladu s strokovno usposobljenostjo pristopa k svojem delu celostno in kompleksno. Na podlagi svojega posebnega strokovnega znanja, preko svetovalnega odnosa in na strokovno avtonomni način se vključuje v kompleksno reševanje pedagoških, psiholoških in socialnih vprašanj vzgojno-izobraževalnega dela, da sodeluje z vsemi udeleženci vzgojno-izobraževalnega procesa in po potrebi tudi z ustreznimi zunanjimi ustanovami.

Svetovalna služba se ne omejuje le na individualiziran pristop, temveč svojo temeljno nalogo lahko opravlja v sodelovanju z vsemi, ki so posredno ali neposredno vključenimi v vzgojno-izobraževalni proces. V luči sodobnega načina izobraževanja in zahtevnih kompleksnih nalog se svetovalni delavci v vzgojni-izobraževalnem procesu zaradi nerazumevanja vloge svetovalnega dela, tako s strani ravnatelja kot s strani udeležencev vzgojno izobraževalnega procesa, njihovih staršev in drugih, znajdejo v različnih situacijah.

V tej temi pričakujemo programe, ki bodo svetovalne delavce opolnomočili za učinkovito in kompleksno reševanje pedagoških, psiholoških, socialnih, socioloških in drugih vprašanj vključenih v vzgojno-izobraževalni proces z namenom, da se bo svetovalna služba uspešno odzivala na trenutno situacijo in bo ne glede na način vzgojno-izobraževalnega procesa sposobna za kritično in objektivno sodelovanje z vsemi udeleženci v procesu in tudi z ustreznimi zunanjimi sodelavci, kot npr. pri vzgojnih odklonskih vedenjih otrok, učencev, dijakov in študentov priseljencev, sodelovanju s starši in z drugimi strokovnimi organizacijami.

V tej temi želimo posebno pozornost nameniti programom, ki obravnavajo različne prehode vključenih v vzgojno-izobraževalni proces (npr. prehod iz vrtca v šolo, prehod iz osnovne šole v srednjo šolo, menjava šole, …) in tudi programe, ki bodo na vlogo svetovalnega dela v vzgojno-izobraževalnem procesu ponovno opozorili ravnatelje in druge strokovne delavce, za kar je, tako svetovalnim kot drugim delavcem šole, potrebno ponuditi različne oblike supervizije, intervizije in mediacije.

Pomen in vloga svetovalnega dela sta v tem trenutku poudarjena na vseh področjih vzgojno-izobraževalnega procesa, še vedno pa je posebej pomembna na področju poklicnega in strokovnega izobraževanja ter na področju izobraževanja odraslih.

1. **Tema: Razvoj sporazumevalne zmožnosti v slovenskem jeziku, dvojezičnosti/večjezičnosti in medijske pismenosti**

Osrednji cilj slovenske jezikovne politike je oblikovanje skupnosti samostojnih govorcev z razvito jezikovno oziroma sporazumevalno zmožnostjo v slovenščini, s kakovostnim in učinkovitim znanjem drugih jezikov, z razvito bralno kulturo v slovenščini, z visoko stopnjo jezikovne samozavesti in ustrezno stopnjo pripravljenosti za sprejemanje jezikovne in kulturne različnosti. Bralna pismenost in bralna kultura predstavljata temelj drugim pismenostim, med njimi tudi medijski pismenosti, ki postaja v sodobni informacijski družbi vse pomembnejši dejavnik aktivnega državljanstva. Strokovne delavce je treba opolnomočiti z vidika njihovega osebnega in kariernega razvoja, hkrati pa jim posredovati vedenja in znanja o možnih didaktičnih pristopih oz. implementaciji teh vsebin pri poučevanju otrok in mladih, primernih njihovi razvojni/starostni stopnji, da bodo pridobili ustrezno znanje in sposobnosti za kritično sprejemanje in vrednotenje prejetih informacij.

V tej temi pričakujemo programe, ki naslavljajo vsebine kot so dvig bralne pismenosti (na primer implementacija gradnikov bralne pismenosti pri vseh predmetih po celotni vertikali) in bralne kulture (motivacija za branje, tudi povezovanje s knjižnicami), kjer se med drugim upošteva tudi razlika med spoloma, slovenščina kot drugi jezik za otroke, učence, dijake, študente, priseljence in Rome, slovenski znakovni jezik, prilagojeni načini sporazumevanja za govorce s posebnimi potrebami, učinkovita raba jezikovnih priročnikov in tehnologij ter medkulturnost (ustvarjanje za jezike in kulture spodbudno okolje) in večjezični didaktični pristopi, ki temeljijo na poučevanju z občutkom za jezik in upoštevajo raznolike jezikovne repertoarje otrok, učencev, dijakov, študentov in odraslih.

K razvoju sporazumevalne zmožnosti prispevajo tudi kulturno vzgojne dejavnosti, ki spodbujajo k spoznavanju umetnosti, kulture in k razvoju ustvarjalnosti.

V to temo sodijo tudi programi, ki vsebujejo elemente spoznavanja in razumevanja delovanja medijev, ustvarjanja medijskih vsebin ter priprave otrok, učencev, dijakov, študentov in odraslih na samostojen, koherenten in kritičen odziv na informacije, oblikovanje in izražanje stališč ter suvereni nastop (področje retorike), hkrati pa jih nauči te elemente prepoznati pri izvajanju drugih.